Die Heuwels kraai steeds koning op Top-20 | Maroela Media
Juan Boucher. (Foto: Janie Monsieur/Maroela Media)
Die bekende rasperstem-sanger Juan Boucher betree vandeesweek se Maroela Media Afrikaanse Top-20 in die 19de plek met sy enkelsnit "Ons word een".
Alhoewel dié lied reeds in 2019 op sy jongste album getiteld 12 Rondtes verskyn het, vaar die enkelsnit baie goed op stroomdienste soos iTunes en was dit onder die top-20 Afrikaanse liedjies wat die meeste gestroom is.
Boucher het in 'n onderhoud met Maroela Media die snit as 'n "trouliedjie" beskryf. "Ek sien liefde vinnig raak. Liefde is lekker om oor te skryf. Ek hou van stories skryf, en liefdestories is altyd my gunsteling," het hy gesê.
Die Heuwels Fantasties en die sanger Ampie se enkelsnit "Ons moet leef" neem vandeesweek weer die gesogte no. 1-posisie op die Top-20 in.
In vandeesweek se Maroela Media Afrikaanse Top-20 is daar vyf snitte wat styg, nege wat daal, vyf wat onveranderd bly en een nuwe enkelsnit.